L'Eliana inaugura la 'Setmana de la República' amb una exposició i un concert
11 de abril de 2018

L'acte inaugural es va produir ahir, dimarts 10 d'abril, en el Centre Sociocultural, amb la inauguració de l'exposició itinerant “Memòria Democràtica i Patrimoni (1936-1939): conèixer, difondre i posar en valor” que podrem gaudir fins al pròxim 27 d'abril. En l'acte van participar l'alcalde de l'Eliana, Salva Torrent; el vicerector de Participació i Projecció Territorial de la Universitat de València, Jorge Hermosilla; i el director de l'oficina de Caixa Popular de Riba-roja de Túria, José Francisco Machado. Els autors i comissaris de l'exposició són Jorge Ramos (Departament d'Història Moderna i Contemporània, UV), Enrique Bengochea i Javier Esteve.

La col·lecció, que compta amb el suport financer de Caixa Popular, està formada per disset panells amb fotografies, gràfics, mapes, compilacions de premsa i textos. Els principals temes que aborda són: la guerra civil espanyola, el cartellisme polític valencià, València capital de la República, els bombardejos i els refugis, el patrimoni de la revolució social, l'arquitectura, la cultura, l'educació o els hospitals de sang.

Després de la inauguració va tindre lloc una elegant actuació musical a càrrec de “Malvaloca” amb la interpretació de quatre cançons, tres d'elles del poeta Federico García Lorca i una de Sánchez Ferlosio.

Les activitats continuaran durant tota la setmana amb cinema, conferències, una taula redona i un homenatge teatral a Gloria Fuertes. Durant tot el mes d'abril, “el cinema dels dimecres” es dedicarà al cinema de la república. Les pròximes projeccions seran el 15 d'abril “Aurora de Esperanza” – “El Balcón Vacío” i el 22 d'abril “Morir en Madrid”. Per la seua banda, hui dimecres, es projectarà “Bloqueo” dins del Fòrum dels Clàssics del Cinematògraf.

La taula redona se celebrarà el dijous 12 d'abril i abordaran el tema “República i Literatura”; i la conferència tindrà lloc el divendres 13 i versarà sobre “Dones: entre la llibertat i la igualtat en la II República”. El dissabte, 14 d'abril, a les 19:30 hores, l'Auditori Municipal acollirà una representació teatral de la vida i obra de Gloria Fuertes.

Els actes commemoratius per la II República s'acomiadaran des de l'espai Al Tall, el dimecres 25 d'abril, a les 21:00 hores, amb la projecció de la pel·lícula “Pasaporte para Pimlico” a més d'un sopar i un col·loqui.

En el següent enllaç https://goo.gl/jtR37C es pot consultar informació detallada de cadascun dels esdeveniments.